Chaîne des Rôtisseurs - Wikipedia
Die Chaîne des Rôtisseurs (Afrikaans: Gilde van Spitbraaiers) is 'n internasionale broederskap (Frans: confrèrie) van eersterangse sjefs en fynproewers met 'n eeue-lank tradisie. Die organisasie bevorder die verfynde Franse kookkuns en lewensstyl.
Vandag is daar nasionale bailliages (takke) in 123 lande met 80 000 lede, wat persoonlikhede uit die politieke, ekonomiese en kulturele lewe insluit. Die lede van die nasionale fakulteite vergader twee keer per jaar vir hulle sogenaamde nasionale en internasionale Grand Chapitre, 'n feesete met soms ag gange in vier- of vyfster-restourante wat sowat vier ure duur. Hierby tree die verskillende nasionale bailliages (streektakke) as gasheer op. Daarnaas vind sowat tien keer per jaar kleiner etes plaas, die sogenaamde Dîners Amicals.
Die organisasie en vergaderings staan in die diens van die internasionale vriendskap, en die Grand Chapitres en Dîners Amicals is ook steeds 'n geleentheid waarby die feesgangers kennis met die plaaslike kookkuns en kulturele lewe wil maak. Tydens die Grands Chapitres word nuwe lede verwelkom.
In Frankryk word die verfynde kookkuns reeds in die Middeleeue as een van die pilare van die beskawing beskou. Koning Lodewyk IX die Heilige verleen aan die beste kokke van die land in 1248 die reg om hulle in 'n eie broederskap saam te sluit. Die Chaîne des Rôtisseurs is oorspronklik die Franse gilde van die spitbraaiers. 'n Kok, wat die kuns beheers om die beste vleis aan die spit oor die ope vuur à point (perfek) te braai, word in die tyd besonder hoog geag.
Die aantal lede is in die Middeleeue streng beperk, en nuwe lede is eers na jare se "diens" toegelaat. Aan die hoof van 'n streektak staan die sogenaamde bailli, en slegs lede wat besonder goed presteer, is binne die hierargie van die broederskap bevorder.
Parys is destyds die setel van die Grand Bailli